አቶ ዮናስም ሆኑ ዶክተር አማኑኤል፤ በቀጣይ ድርድሩ ብክለት በፈጠሩ የበለጸጉ አገራት እና ብክልት ሳያደርሱ ተጠቂ በሆኑ ታዳጊ አገራት መካከል የሚደረግ በመሆኑ ፈታኝ ነው ይሉና፤ ከፍተኛ የሆነ የፋይናንስ ድጋፍ ለማግኘት ጠንካራ ድርድር ማድረግ እንደሚገባ ይመክራሉ። በድርድሩ ከሚሠራው ሥራ በተጨማሪም በአገር ውስጥ ሰነዶችን ማዘጋጀት፣ የሚሠሩ ሥራዎች መሬት ላይ የወረዱና ሳይንሳዊ በሆነ መንገድ ተመዝነው በመረጃ የተያዙ ማድረግ፣ በዘርፉ ያለውን የሰው ኃይል ማሰልጠን፣ የመረጃ ልውውጥ ማድረግ፣ የሚሠራውን ሥራ በትክክል ማስተዋወቅ እንደሚገባ ያነሳሉ። እአአ እስከ 2020 ተግባራዊ ከሚደረገው የፓሪስ ስምምነት ኢትዮጵያን ተጠቃሚ ለማድረግ በሚደረገው ድርድር አሁንም የጎላ ሚና መጫወት፣ የሁለትዮሽ ትብብርን ማጠናከር እና በአገር ውስጥ የተጀመሩ ሥራዎችን ማጠናከር ይገባል ይላሉ።
